ჯეინ ბირკინი

ჯეინ ბირკინი (; დ. 14 დეკემბერი, 1946, ლონდონი, ინგლისი — გ. 16 ივლისი, 2023, პარიზი, საფრანგეთი) — ბრიტანელი და ფრანგი მსახიობი, მოდელი, მომღერალი და სიმღერების ავტორი. საერთაშორისო ცნობადობა მოუტანა სერჟ გენსბურთან მუსიკალურმა თანამშრომლობამ და სასიყვარულო ურთიერთობამ.

ბირკინმა კარიერა მსახიობობით დაიწყო. 1966 წელს მან მეორეხარისხოვანი როლები შეასრულა მიქელანჯელო ანტონიონის ფილმებში: „ფოტოგადიდება“ და „კალეიდოსკოპი“. 1968 წელს ბირკინმა სერჟ გენსბურთან ერთად მონაწილეობა მიიღო რომანტიკულ ფილმში „სლოგანი“, რამაც მათ შორის ხანგრძლივ თანამშრომლობასა და სასიყვარულო ურთიერთობას დაუდო საფუძველი. 1969 წელს მათ, როგორც მუსიკალურმა დუეტმა, გამოუშვეს სადებიუტო ალბომი „ჯეინ ბირკინი/სერჟ გენსბური“. 1976 წელს ბირკინმა მონაწილეობა მიიღო გინსბურგის ფილმში „Je t'aime moi non plus“. ამ პერიოდში მსახიობმა აგრეთვე ითამაშა აგატა კრისტის რომანების ეკრანიზაციებში, ესენია: „სიკვდილი ნილოსზე“ (1978) და „ბოროტება მზის ქვეშ“ (1982).

1980 წელს გენსბურთან დაშორების შემდეგ, ბირკინმა მოღვაწეობა როგორც კინოს, ასევე მუსიკის მიმართულებით განაგრძო. მან არაერთი სოლო ალბომი ჩაწერა და მრავალ ფილმში მიიღო მონაწილეობა. 1998 წელს ბირკინმა ითამაშა ფილმში „ჯარისკაცის ქალიშვილი არასდროს ტირის“. 2016 წელს მან მონაწილეობა მიიღო მოკლემეტრაჟიან ფილმში „La femme et le TGV“, რომელმაც ოსკარის ნომინაცია მოიპოვა.

1970-იანი წლებიდან მოყოლებული ბირკინი ძირითადად პარიზში ცხოვრობს. მას სამი შვილი ჰყავს: ფოტოგრაფი კეიტ ბერი, მსახიობი და მომღერალი შარლოტ გენსბური და მუსიკოსი ლუ დუაიონი.

ადრეული ცხოვრება
ჯეინ მელორი ბირკინი 1946 წლის 14 დეკემბერს ლონდონში, მარილებონის რაიონში დაიბადა. მისი დედა, მსახიობი ჯუდი კემპბელი, სასცენო როლებით იყო ცნობილი, ხოლო მამა, დევიდ ბირკინი, სამეფო სამხედრო-საზღვაო ფლოტის ლეიტენანტი იყო. ბირკინი ჩელსიში გაიზარდა. მას ჰყავს ერთი ძმა, ენდრიუ ბირკინი, რომელიც სცენარისტი და რეჟისორია.

17 წლის ასაკში ბირკინმა კომპოზიტორი ჯონ ბერი გაიცნო, რომელზეც 1965 წელს დაქორწინდა. 1967 წელს მათ ქალიშვილი, კეიტი, შეეძინათ. წყვილი 1968 წელს განქორწინდა.

კარიერა
ადრეული სამსახიობო კარიერა
1966 წელს ბირკინმა მონაწილეობა მიიღო მიქელანჯელო ანტონიონის ფილმებში: „ფოტოგადიდება“ და „კალეიდოსკოპი“.  1968 წელს მან ითამაშა ფსიქოდელიური ჟანრის ფილმში Wonderwall. იმავე წელს ბირკინმა ფრანგულ რომანტიკულ ფილმში „სლოგანი“ მთავარი როლის მოპოვებისთვის შესარჩევი კონკურსი გაიარა. მიუხედავად იმისა, რომ ფრანგულად არ საუბრობდა, მან როლი მოიპოვა და ფილმში სერჟ გენსბურთან ერთად ითამაშა, რამაც მათ შორის 13-წლიან სასიყვარულო ურთიერთობას დაუდო საფუძველი. ფილმში ბირკინმა და გენსბურმა შეასრულეს სიმღერა „La Chanson de Slogan“, რაც მათი პირველი მუსიკალური კოლაბორაცია გახდა. „სლოგანის“ გადაღების შემდეგ, ბირკინმა საფრანგეთში საცხოვრებლად დარჩენა გადაწყვიტა.

სერჟ გენსბურთან თანამშრომლობა
1969 წელს გენსბურმა ბირკინთან ერთად გამოუშვა სიმღერა „Je t'aime... moi non plus“ (ქართ. „მიყვარხარ... არც მე“), რომელიც მან თავდაპირველად ბრიჯიტ ბარდოსთვის დაწერა. სიმღერამ ცხადი სექსუალური შინაარსის გამო სკანდალი გამოიწვია და იტალიის, ესპანეთისა და გაერთიანებული სამეფოს რადიოსადგურების მიერ აიკრძალა.

ბირკინმა გენსურის 1971 წლის ალბომისთვის Histoire de Melody Nelson ერთ-ერთ სიმღერაში და ასევე გარეკნის ფოტოზე ლოლიტას მსგავსი პერსონაჟი განასახიერა.

1973 წელს ბირკინმა ბრიჯიტ ბარდოს პერსონაჟის საყვარლის როლი შეასრულა ფილმში დონ ჟუანი, ან დონ ჟუანი ქალი რომ ყოფილიყო. იმავე წელს კრისტოფერ ლისთან და ჯოან კოლინზთან ერთად მან ითამაშა საშინელებათა ჟანრის ფილმში „ბნელი საიდუმლოებები“.

1975 წელს ბირკინმა მონაწილეობა მიიღო გენსბურის ეროტიკულ ფილმში „მიყვარხარ, არც მე“, რომელშიც სექსუალური გაურკვევლობის კვლევას ვხვდებით. გაერთიანებულ სამეფოში ფილმი ბრიტანეთის ფილმების კლასიფიცირების საბჭოს მიერ აიკრძალა. ფილმში შესრულებული როლისთვის ბირკინი წარდგენილი იყო სეზარის ჯილდოზე კატეგორიაში საუკეთესო მსახიობი ქალი.

მომდევნო პერიოდი
ბირკინმა მონაწილეობა მიიღო აგატა კრისტის რომანების ეკრანიზაციებში, ესენია: „სიკვდილი ნილოსზე“ (1978) და „ბოროტება მზის ქვეშ“ (1982). მან რამდენიმე ალბომი ჩაწერა, მათ შორის Baby Alone in Babylone, Amours des Feintes, Lolita Go Home და Rendez-vous. 1992 წელს იგი  Victoires de la Musique-ის დაჯილდოებაზე წლის ქალ არტისტად დასახელდა. ბირკინმა ჟან დუაიონის ორ ფილმში ითამაშა, ესენია La fille prodigue (1981) და La pirate (1984). ამ უკანასკნელისთვის იგი სეზარის ჯილდოზე იყო ნომინირებული. 1980 წელს ბირკინმა მონაწილეობა მიიღო ჰერბერტ ვესელის ფილმში „ეგონ შილე: გადამეტება და სასჯელი“, რომელშიც მან ავსტრიელი მხატვრის, ეგონ შილეს, საყვარლის როლი შეასრულა.

1998 წელს  ბირკინი გამოჩნდა ჯეიმზ აივორის ფილმში „ჯარისკაცის ქალიშვილი არასდროს ტირის“, რომელშიც მისი სიმღერა „Di Doo Dah“ გაჟღერდა. აგრეთვე რეჟისორის 2003 წლის ფილმის „განქორწინება“ დასკვნით ნაწილში ბირკინის მიერ შესრულებული გენსბურის სიმღერა  „L'Anamour“ გაჟღერდა. 2006 წელს ბირკინმა მთავარი როლი შეასრულა ოპერაში „ელექტრა“, რომელიც რეჟისორმა ფილიპ კალვარიომ საფრანგეთში დადგა.

რესურსები ინტერნეტში


 ჯეინ ბირკინი — AllMovie


 CNN-ის ინტერვიუ ჯეინ ბირკინთან 
 ოფიციალური საიტი (დაარქივებულია 2019 წლის 9 თებერვალს) 
 ოფიციალური საიტი (დაარქივებულია 2012 წლის 27 სექტემბერს)
 ჯეინ ბირკინი — AllMovie (დაარქივებულია 2023 წლის 20 თებერვალს)

სქოლიო

კატეგორია:დაბადებული 14 დეკემბერი
კატეგორია:დაბადებული 1946
კატეგორია:გარდაცვლილი 16 ივლისი
კატეგორია:გარდაცვლილი 2023
კატეგორია:ფრანგულენოვანი მომღერლები
კატეგორია:ინგლისელი ქალი ტელემსახიობები
კატეგორია:XXI საუკუნის ინგლისელი ქალი მსახიობები
კატეგორია:ინგლისელი ქალი მსახიობები
კატეგორია:ბრიტანეთის იმპერიის ორდენის ოფიცრები
კატეგორია:ლონდონში დაბადებულები